ኩባንያዎቹ በኢትዮጵያ 4ሚሊዮን ተንቀሳቃሽ ስልኮችን በአዳዲስ ለመተካት ተስማሙ
በኢትዮጵያ ከአገልግሎት ውጪ የሚሆኑ ከ4 ሚሊዮን በላይ ተንቀሳቃሽ ስልኮችን በአዳዲስ ምርቶች ለመተካት ስምምነት መደረሱን የሞባይል አምራች ኩባንያዎች ማህበር አስታወቀ።የማኅበሩ የሃርድ ዌር ክፍል ተጠሪ ዶክተር አማረ ተፈሪ  የሞባይል ቀፎዎቹን ያለ ምንም ትርፍ በማምረት ለኢትዮ-ቴሌኮም እንደሚያስረክብ ነው የገለጹት ።የቴክኖሎጂ ሥርዓቱ በአሁኑ ወቅት በአገር ውስጥ አገልግሎት ላይ ከሚውለው የሞባይል ቀፎ ከ68 በመቶ በላይ የሚሆነውንና በሕገ-ወጥ መንገድ የሚገባውን ምርት ለመቆጣጠርና ለመከላከል አስፈላጊ መሆኑም አስረድተዋል።ሥርዓቱ ተግባራዊ ሲሆን በሕገ-ወጥ መንገድ ገብተው በተጠቃሚዎች እጅ የሚገኙ ከአራት ሚሊዮን በላይ ተንቀሳቃሽ ስልኮች ከአገልግሎት ውጭ እንደሚሆኑ ይጠበቃል።በእነዚህ ምትክ ደግሞ መንግስት 'ስማርት ፎን' የተሰኙትን ዘመናዊ ተንቀሳቃሽ ስልኮች መተካት አንዳለበት ነው ኃሳብ የቀረበው።ይህን ስራ ለማገዝ ማህበሩ ተንቀሳቃሽ ስልኮችን ያለ ምንም ትርፍ አምርቶ ለኢትዮ-ቴሌኮም ለማስረከብ መስማማቱን አስታውቀዋል።ስለ ተተኪዎቹ 'ስማርት ፎን' ተንቀሳቃሽ ስልኮች ዋጋ ማህበሩ ከኢትዮ-ቴሌኮም ጋር አስፈላጊውን ድርድር እያደረገ መሆኑንም ጠቁመዋል፡፡ማህበሩ የመንግሥትን ፍላጎት መሰረት ያደረገና የሁሉንም ሞባይል አምራች ኩባንያዎች አቅም ያገናዘበ የውሳኔ ኃሳብ ለኢትዮ-ቴሌኮም አቅርቧል እንደ ዶክተር አማረ ገለፃ።የብረታ ብረትና ኢንጂነሪንግ ኢንዱስትሪ ልማት ኢንስቲትዩት በበኩሉ የሞባይል ቀፎ ኮንትሮባንድን መቆጣጠሪያ የቴክኖሎጂ ሥርዓቱ ይተገብራል ከተባለበት ጊዜ ተጓቷል ይላል።የኢንስቲትዩቱ የግብይት ዳይሬክተር አቶ ደረጀ ካሳ እንደገለጹት፤ በየወሩ 725 ሚሊዮን ብር ዋጋ ያላቸው የሞባይል ቀፎዎች በኮንትሮባንድ ወደ ኢትዮጵያ እንደሚገቡ በጥናት ተረጋግጧል።ይህ ደግሞ በአገሪቱ የውጭ ምንዛሬ ላይ አሉታዊ ተፅዕኖ ከማሳደሩ በላይ በየወሩ በአማካይ 108 ሚሊዮን ብር የታክስ ገቢ ያሳጣታል።ኩባንያዎቹ በአገሪቱ የዘርፉን የቴክኖሎጂ ሽግግር በማፋጠንና ለዜጎች የሥራ ዕድል በማስፋት ረገድ ያላቸው አስተዋጽኦ ከፍተኛ በመሆኑ ሊበረታቱ ይገባል ብለዋል።ምርቶቻቸውን ወደ ውጭ ገበያ በማቅረብ ለአገሪቱ የውጭ ምንዛሬ እንደሚያስገኙም በመጠቆም።የአገር ውስጥ ገበያው በሕገ-ወጥ መልኩ ለገቡት እንጂ አምራቾቹ ትርፋማ እንዲሆኑ እድል አለመስጠቱንም ነው ያመለከቱት፡፡የሞባይል ኮንትሮባንድ መቆጣጠሪያ ቴክኖሎጂ ሥርዓቱ ተግባራዊ ይሆናል ከተባለበት ጊዜ አልፎ አንድ ዓመት ማስቆጠሩ ተገልጿል።ባለፉት ሁለት ዓመታት የሞባይል ቀፎዎችን የኮንትሮባንድ ንግድ መቆጣጠር የሚያስችለውን የቴክኖሎጂ ሥርዓት ኢ.አይ.አር ለመተግበር ከሚመለከተቻው አካላት ጋር ውይይት ተደርጓል።ኢዜአ ስለ ጉዳዩ የኢትዮ-ቴሌኮምን ምላሽ ለማግኘት ያደረገው ጥረት "በጉዳዩ ላይ በቀጣይ መግለጫ እንሰጥበታለን" በማለቱ አልተሳካም። 